**Høringssvar til budget 2020-2023**

Kære byrådspolitikere.

På vegne af Center for Pædagogisk Psykologisk Rådgivning (PPR) fremsender vi hermed kommentarer til direktionens forslag til budget 2020-2023. I høringssvaret forholder vi os særligt til de to punkter, hvor PPR er nævnt.

Hvis forvaltningens indstilling til budget følges, vil flere elever fra specialskoleområdet skulle inkluderes i et mindre specialiseret tilbud. På den baggrund vil kompleksiteten i specialklasserne stige og kravene til skolens personale øges. En af forudsætningerne for at kunne realisere besparelserne på bedst mulig vis er derfor, at skolerne understøttes i dette arbejde. I PPR oplever vi generelt stor efterspørgsel på vores ekspertise, men vi har en forventning om, at der vil blive ekstra brug for vores kompetencer i takt med besparelser på specialområdet.

Derfor finder vi det bekymrende og modstridende, at der er lagt op til en besparelse på over 1 mio. kroner på enheder, der arbejder med at understøtte skolernes arbejde med at skabe gode betingelser for læring, udvikling og trivsel for alle børn. Den enkelte skole skal løfte en mere kompleks opgave, og samtidig reduceres deres mulighed for at blive understøttet i det. En sådan besparelse vil således ramme nogle af fællesskabets mest sårbare børn dobbelt. PPR har en central funktion ift. at lykkes med byrådets ambitioner for Skolen for alle, og det er svært at se det lykkes med en besparelse på PPR og andre understøttende enheder.

I materialet er der også lagt op til, at PPRs fremskudte socialrådgivere fremover finansieres af skoleområdet. I sig selv har vi ikke en holdning til, hvor finansieringen kommer fra. Vi ønsker blot at fremhæve PPRs centrale funktion som bindeled mellem familieområdet, dagtilbuds- og skoleområdet.

Nogle forældre har brug for mere råd og vejledning i forhold til at fremme læring, udvikling og trivsel for deres børn, end hvad skole/dagtilbud kan give. Den brede tværfaglighed, som PPR Randers bl.a. gennem de fremskudte socialrådgivere repræsenterer, gør, at vi har en unik mulighed for at iværksætte tidlige, forebyggende indsatser ift. børn/familier og understøtte inklusion i bred forstand.

På vegne af lokal-MED i PPR

Maria Virhøj Madsen

Formand i lokal-MED PPR